
Helyzetkép: a családon belüli erőszak jelene és jövője

Kulcsszavak: család, erőszak, rendőrség, áldozatvédelem
Az emberiség fejlődése során a közösségi és egyéni magatartások felfogása és elfogadása folyamatosan változik. Gyakran megfigyelhető, hogy egyes viselkedési formák, amelyek régen elfogadottak voltak, mára már nem-kívánatossá, sőt egyenesen tilalmazottá váltak, és amennyiben szükségesnek látszik az állami beavatkozás, úgy e tiltott emberi magatartások bűncselekményként kerülnek megjelölésre. Hosszú időn keresztül a családon belüli, kisebb sérelmet okozó cselekmények esetén a „be nem avatkozás” büntetőpolitikai irányvonala érvényesült, így az egyes, társadalomra való veszélyességet kisebb mértékben hordozó tényállások magánindítványos bűncselekmények voltak.
A 21. században azonban a társadalmi fejlődés már igényli, sőt megköveteli az állam beavatkozását minden olyan esetben, ahol az áldozatok emberi méltósága sérül, még akkor is, ha ez egy párkapcsolaton belül, vagy a családon belül történik. A családon belüli erőszak egy rendkívül összetett probléma, amely ellen szemléletformálással, neveléssel, felvilágosítással, az áldozatoknak nyújtott állami szerepvállalással hatékonyan lehet küzdeni, de mindezek közül kiemelkedik a büntetőjogi szabályozás, amely kimondja e cselekmények büntetendőségét, és megteremteni a jogszabályi alapját az elkövetők szankcionálásának.
Az elmúlt három évtizedben számos változás következett be, hosszú út vezetett a kapcsolati erőszak tényállásának megalkotásáig. Azóta pedig már eltelt több mint tíz év, ezért időszerű végig gondolni, hogyan is alakult e bűncselekményekkel kapcsolatos joggyakorlat. Kiemelten fontosnak tartom a témát, hiszen Magyarországon és világszerte egyaránt rengeteg család, nagyobb részben nő és gyermek érintett. A családon belüli erőszak áldozatainak száma és a látencia mértéke megjósolhatatlan, a gyakorlatai tapasztalatok alapján pedig úgy tűnik, hogy egyelőre nem találtunk megfelelő megoldást a problémára. Dolgozatom elkészítésének célja, hogy hosszú távon hozzájárulhasson egy olyan rendszer kiépítéséhez, amely megfelelő védelemben részesíti az áldozatokat, az elkövetőket pedig a büntetőjog legszigorúbb eszközeivel vonja felelősségre. 



